《永遇乐 题章价人铜管感旧图》
清代·朱祖谋

斜日河山，惊风草木，故垒何处。铁戟沙腥，戈船燐闪，肠断征南路。

灵旗甲马，居人指点，犹识当年荒戍。记压城、颓云似墨，乱鸦解道悽苦。

参军老矣，扁舟重舣，书剑萧憀谁与。湘水无情，巫阳有恨，只觅归鸿语。

擎天身手，封侯骨相，都付怒涛东去。问一堤、寒鸦败柳，替人怨否。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。